Ir-Regolament tal-Kummissjoni (KEE) Nru 3717/85
tas-27 ta' Diċembru 1985
li jippreskrivi ċerti miżuri tekniċi u ta' kontoll li għandhom x'jaqsmu ma’ l-attivitajiet tas-sajd fl-ibħra Spanjoli ta' bastimenti li jtajru l-bandiera tal-Portugall
IL-KUMMISSJONI TA' KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat l-Att ta' Adeżjoni ta' Spanja u l-Portugall, u partikolarment l-Artikolu 165(7) tiegħu,
Billi proċeduri tekniċi jridu jiġu stabbiliti għall-istabbilizzazzjoni u s-sorveljanza tal-bastimenti Portugiżi awtorizzati li jistadu fl-ibħra Spanjoli;
Billi l-Att ta' Adeżjoni jipprovdi għal sistema ta' listi ta' bastimenti awtorizzati u għal sistema li tgħarraf il-movimenti tal-bastimenti u l-qabdiet, b'żieda mad-disposizzjonijiet preskritti fir-Regolament tal-Kunsill (KEE) Nru 2057/82 tad-29 ta' Ġunju 1982, li jistabbilixxi ċerti miżuri ta' kontroll għal attivitajiet tas-sajd minn bastimenti ta' l-Istati Membri [1] kif emendat bir-Regolament (KEE) Nru 1729/83 [2];
Billi n-numru ta' bastimenti awtorizzati biex jistadu għal tonn albacore se jiġi deċiż qabel l-1 ta' Marzu 1986 bi qbil mal-proċedura riferita fl-Artikolu 165(6) ta' l-Att ta' Adeżjoni;
Billi huwa għalhekk meħtieġ li jiġu adottati ċerti miżuri tekniċi għall-konservazzjoni ta' risorsi li għandhom jiġu applikati mingħajr preġudizzi l-miżuri preskritti fir-Regolament tal-Kunsill (KEE) Nru 171/83 tal-25 ta' Jannar 1983 li jippreskrivi ċerti miżuri tekniċi għall-konservazzjoni ta' risorsi tas-sajd [3], kif emendat l-aħħar bir-Regolament (KEE) Nru 3625/84 [4];
Billi skond l-Artikolu 2(3) tat-Trattat ta' Adeżjoni l-istituzzjonijiet tal-Komunità jistgħu jadottaw qabel is-sħubija l-miżuri riferiti fl-Artikolu 165 ta' l-Att, dawn il-miżuri jidħlu fis-seħħ biss bla ħsara għal u mad-data tad-dħul fis-seħħ ta' dak it-Trattat,
Billi l-Kumitat tat-Tmexxija għal Risorsi tas-Sajd ma tax opinjoni fil-limitu taż-żmien stabbilit mill-president tiegħu,
ADOTTAT DAN IR-REGOLAMENT:
Artikolu 1
Il-miżuri tekniċi u ta' kontroll minn issa ‘l quddiem preskritti għandhom japplikaw għal bastimenti li jtajru l-bandiera tal-Portugall fl-ibħra li jidħlu taħt is-sovranità jew il-ġurisdizzjoni ta' Spanja li huma koperti mill-Kunsill Internazzjonali għall-Esplorazzjoni tal-Baħar (ICES) u dik il-parti koperta mill-Kumitat tas-Sajd fl-Atlantiku għall-Lvant Ċentrali (CECAF) li hija bla ħsara għall-Politika Komuni tas-Sajd.
Artikolu 2
1. Kull sena, mhux aktar tard minn xahar qabel il-bidu tal-perjodu tas-sajd awtorizzat konċernat, l-awtoritajiet Portugiżi għandhom jibagħtu lill-Kummissjoni l-"listi bażiċi" tal-bastimenti li jistgħu jeżerċitaw l-attivitajiet ta' sajd riferiti fl-Artikolu 162(2) ta' l-Att ta' Adeżjoni. Lista separata għandha tintbagħat għal kull waħda mill-kategoriji ta' bastiment li ġejjin:
- bastimenti li qed jistadu għall-merluzz, speċi demersali oħra u sawrell ta' għajnejh kbar fin-Nord tal-fruntiera tar-Rio Minho,
- bastimenti li qed jistadu għall-merluzz, speċje demersali oħra u sawrell ta' għajnejh kbar fil-Lvant tal-fruntiera tar-Rio Guadiana,
- bastimenti li qed jistadu għal migranti kbar oħra għajr it-tonn (pixxispad, ħuta kaħla, Ray's bream),
- bastimenti li qed jistadu għat-tonn ta' albacore.
2. Il-listi riferiti fil-paragrafu 1 jistgħu jiġu riveduti b'effett mill-ewwel ġurnata ta' kull xahar; kull tibdil għandu jiġi mgħarraf lill-Kummissjoni sal-15-il jum tax-xahar preċedenti.
3. Il-listi riferiti fil-paragrafu1 għandhom jipprovdu t-tagħrif li ġej dwar kull bastiment:
- l-isem tal-bastiment,
- in-numru ta' reġistrazzjoni,
- l-ittri u n-numri ta' identifikazzjoni fuq barra,
- il-port tar-reġistrazzjoni,
- l-isem(ismijiet) u l-indirizz(i) tas-sid(sidien) jew kerrej(a) u, jekk is-sid ikun korp ġuridiku jew sħubija, ir-rappreżentant(i) tiegħu,
- it-tunnellaġġ metriku gross u t-tul totali,
- qawwa tal-magna,
- is-sinjal tas-sejħa u l-frekwenza bir-radjo.
Artikolu 3
1. L-awtoritajiet Portugiżi għandhom jikkomunikaw lill-Kummissjoni u, għal għanijiet ta' tagħrif, lill-awtoritajiet ta' kontroll Spanjoli msemmija f'punt 7 ta' l-Anness, il-proposti għal-"listi perjodiċi" ta' bastimenti riferiti fl-Artikolu 165(2) ta' l-Att ta' Adeżjoni, li jispeċifikaw, fuq il-bażi tar-rati ta' konverżjoni definiti fl-Artikolu 158(2) ta' l-Att ta' Adeżjoni, il-bastimenti li jistgħu jistadu fl-istess ħin f'konformita ma’ l-Artikolu 165 ta' l-Att imsemmi.
Lista separata għandha tintbagħat għal kull waħda mill-kategoriji ta' bastimenti speċifikati fl-Artikolu 2.
2. Bl-eċċezzjoni tal-lista ta' bastimenti li jistadu għal migranti oħra għajr it-tonn u l-lista ta' bastimenti li qed jistadu għal tonn ta' l-albacore, il-listi għandhom jintbagħtu kull ġimgħa permezz tat-telex qabel 12.00 GMT il-Ħamis. Il-listi għandhom japplikaw minn 00.00 GMT il-Ħadd sa 24.00 GMT is-Sibt ta' wara.
Il-lista ta' bastimenti li jistadu għal migranti kbar oħra għajr tonn u l-lista ta' bastimenti li jistadu għal tonn albacore għandha tintbagħat mill-inqas 15-il-ġurnata tax-xogħol qabel id-data dikjarata għad-dħul fis-seħħ tagħhom; dawn il-listi għandhom ikopru perjodu ta' mill-inqas xahrejn kalendarji. In-numru ta' bastimenti fuq il-lista ta' bastimenti li jistadu għal tonn albacore ma jistax jeċċedi n-numru dikjarat mill-Kunsill bi qbil mal-proċedura riferita fl-Artikolu 165(6) ta' l-Att ta' Adeżjoni.
3. Kull waħda mil-listi perjodiċi għandha tipprovdi t-tagħrif li ġej dwar kull bastiment:
- l-isem u n-numru ta' reġistrazzjoni tal-bastiment,
- is-sinjal tas-sejħa,
- l-isem(ismijiet) u l-indirizz(i) tas-sid(sidien) jew kerrej(a) u, jekk is-sid ikun korp ġuridiku jew sħubija, ir-rappreżentant(i) tiegħu,
- ir-rata ta' konverżjoni speċifikata fl-Artikolu 158(2) ta' l-Att ta' Adeżjoni,
- il-metodu maħsub tas-sajd,
- l-erja maħsuba għas-sajd.
- fil-każ ta' bastimenti li qed jistadu għal tonn ta' l-albacore u migranti oħra, kbar, il-perjodu li fih jintalab permess għas-sajd.
4. Il-Kummissjoni għandha teżamina l-proposti għal listi perjodiċi riferiti fil-paragrafu 1 u għandha tapprova listi perjodiċi, li għandha tibgħat lill-awtoritajiet Portugiżi u lill-awtoritajiet kompetenti Spanjoli ta' kontroll:
- qabel 12.00 GMT il-Ġimgħa ta' wara, minbarra fil-każ tal-lista ta' bastimenti li qed jistadu għal migranti kbar oħra għajr it-tonn u l-lista ta' bastimenti li qed jistadu għal tonn ta' l-albacore;
- mill-inqas erbat ijiem tax-xogħol qabel id-data dikjarata għad-dħul fis-seħħ tagħhom, fil-każ tal-lista ta' bastimenti li qed jistadu għal migranti kbar oħra għajr it-tonn u l-lista ta' bastimenti li qed jistadu għal tonn ta' l-albacore.
5. Jekk il-Kummissjoni mhijiex fil-pussess ta' proposti għal listi perjodiċi ġodda fil-limitu taż-żmien speċifikat fil-paragrafu 2, id-disposizzjonijiet fis-seħħ fl-aħħar jum tal-perjodu kurrenti għandhom jibqgħu applikabbli sakemm listi ġodda jkunu tfasslu bi qbil mal-proċedura preskritta f'dan l-Artikolu.
6. L-awtoritajiet Portugiżi jistgħu jitolbu lill-Kummissjoni biex ibiddlu bastiment msemmi fuq lista perjodika imma li għal raġunijiet ta' forza maġġuri ma tistax tistad matul il-perjodu speċifikat, jew xi parti minnu, u fejn il-lista perjodika tikkontjeni inqas bastimenti min-numru massimu awtorizzat biex jistad fl-istess ħin, biex iżidu bastiment wieħed jew aktar, basta li ma jinqabiżx in-numru massimu msemmi.
Kull bastiment mibdul jew miżjud irid jidher fuq il-lista riferita fl-Artikolu 2.
Talbiet għal bdil jew żidiet għandhom jintbagħtu permezz ta' telex lill-Kummissjoni u kopja għandha tintbagħat lill-awtoritajiet Spanjoli ta' kontroll.
Il-Kummissjoni għandha, mingħajr dewmien, tgħarraf kull bdil fil-listi perjodiċi lill-awtoritajiet Portugiżi u lill-awtoritajiet Spanjoli ta' kontroll.
L-ebda bastiment li jibdel jew bastimenti addizzjonali ma jista’ jkun awtorizzat biex jistad sad-data indikata mill-Kummissjoni fin-notifika tagħha.
Artikolu 4
Bastiment jista’ jidher fuq aktar minn lista bażika waħda. Bastiment jista jidher fuq lista perjodika waħda biss.
Artikolu 5
1. Bastimenti awtorizzati biex jistadu għat-tonn ta' l-albacore ma jistgħux iżommu abbord xi ħut jew prodotti mill-ħut oħra għajr Thunnidae, bl-eċċezzjoni ta' inċova maħsuba għall-użu bħala lixka ħajja, basta li l-kwantitajiet strettament meħtieġa għal dan il-għan ma jinqabżux.
2. Bastimenti awtorizzati biex jistadu għal Ray's bream ma jistgħux iżommu abbord xi ħut jew prodotti mill-ħut oħra għajr dawn l-ispeċi, bl-eċċezzjoni ta' l-ispeċi maħsuba għall-użu bħala lixka ħajja basta li l-kwantitajiet strettament meħtieġa għal dan il-għan ma jinqabżux.
Artikolu 6
Il-kaptani jew, kif ikun meħtieġ, is-sidien ta' bastimenti awtorizzati biex jistadu jridu jikkonformaw mal-kondizzjonijiet speċjali preskritti fl-Anness. Il-Kummissjoni għandha temenda, fuq l-irċevuta ta' proposta mill-Istat Membru konċernat, id-dettalji li għandhom x'jaqsmu ma’ l-awtoritajiet kompetenti ta' kontroll riferiti f'punt 7 ta' l-Anness.
Artikolu 7
Mingħajr preġudizzju għar-Regolament (KEE) Nru 171/83 u bl-eċċezzjoni ta' bastimenti li qed jistadu għall-merluzz, speċi demersali oħra u sawrell ta' għajnejh kbar (horse mackerel), il-miżuri li ġejjin għandhom japplikaw għal bastimenti li jtajru l-bandiera tal-Portugall:
(a) l-użu ta' xbieki gill għandu jiġi projbit;
(b) bastimenti m'għandhomx iżommu abbord l-ebda tagħmir tas-sajd ieħor għajr dak meħtieġ għat-tip ta' sajd li għalih huma awtorizzati;
(ċ) kull bastiment għas-sajd bil-konz twil (longliner) m'għandux iwaddab aktar minn żewġ longlines kull jum; it-tul massimu ta' kull wieħed minn dawn il-longlines għandu jkun ta' 20 mil nawtiku; id-distanza bejn ħarir tax-xlief m'għandux ikun inqas minn 2,70 m;
(d) bastimenti li qed jistadu għal Ray's bream ma jistgħux iżommu abbord l-ebda tagħmir tas-sajd ieħor għajr longlines tal-wiċċ.
Artikolu 8
L-awtoritajiet Portugiżi għandhom jgħarrfu lill-Kummissjoni, qabel il-15-il jum ta' kull xahar, bil-kwantitajiet maqbuda minn kull bastiment li qed jistad għat-tonn ta' l-albacore u l-kwantitajiet imniżżla l-art minn dawn il-bastimenti f'kull port matul ix-xahar preċedenti.
Artikolu 9
Dan ir-Regolament għandu jidħol fis-seħħ mill-1 ta' Jannar 1986 bla ħsara għad-dħul fis-seħħ tat-Trattat ta' Adeżjoni ta' Spanja u l-Portugall.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta' Diċembru 1985.